กรณ์เมินใช้มาตรการกันสำรอง30%แก้บาท
รมว.คลังให้สัมภาษณ์สื่อนอก รับเป็นเรื่องยากใช้มาตรการกันสำรอง 30 % แก้บาทแข็ง หวั่นถูกมองเหวี่ยงแห
8 ต.ค. 2553

รมว.คลังให้สัมภาษณ์สื่อนอก รับเป็นเรื่องยากใช้มาตรการกันสำรอง 30 % แก้บาทแข็ง หวั่นถูกมองเหวี่ยงแห
นายกรณ์ จาติกวณิช รมว.คลังซึ่งอยู่ระหว่างการเดินทางไปร่วมประชุมประจำปีของธนาคารโลก(World Bank) ที่กรุงวอชิงตัน ดี.ซี. ให้สัมภาษณ์สถานีโทรทัศน์ CNBC ถึงมาตรการที่จะนำมาแก้ไขปัญหาเงินบาทแข็งค่าว่า เป็นเรื่องยากที่ประเทศไทยจะกลับไปซ้ำรอยการใช้มาตรการสกัดกั้นเงินทุนนำเข้าระยะสั้นเหมือนในปี 49 เพราะในขณะนั้นตนเป็นผู้หนึ่งที่คัดค้านการใช้มาตรการสำรองเงินทุนระยะสั้น 30%(URR) เพราะเห็นว่าเป็นมาตรการเหวี่ยงแห ซึ่งไม่เหมาะสมและใช้เวลาระยะยาวมากเกินไป
สำหรับมาตรการที่จะนำเสนอต่อ ครม.ในสัปดาห์หน้า จะเน้นการผ่อนคลายหลักเกณฑ์ต่างๆ ให้แก่ผู้ประกอบการและผู้ส่งออก รวมทั้งการนำเงินออกไปลงทุนในต่างประเทศ ขณะที่รัฐบาลจะมีการลงทุนในโครงสร้างพื้นฐานต่างๆ ด้วยการใช้ประโยชน์จากการแข็งค่าของเงินบาทในการนำเข้าสินค้าทุน ซึ่งจะมีส่วนช่วยแก้ปัญหาเงินบาทแข็งค่าได้ด้วย
นายกรณ์ กล่าวอีกว่า จากการติดตามภาวะเงินทุนไหลเข้าจากต่างประเทศ ธนาคารแห่งประเทศไทย(ธปท.)พบว่ามีเงินทุนบางส่วนที่ไหลเข้ามาเก็งกำไร แต่มีจำนวนไม่มากนัก ดังนั้น ธปท.จึงไม่ได้ดำเนินการใด ๆ โดยนายกรณ์ มองว่าหากเงินทุนจากต่างประเทศไม่ได้ไหลเข้ามาเก็งกำไรมากก็ไม่น่าจะมีปัญหาอะไร